Асаблівым падарожжам для нас стала паездка на запаведны зараз востраў Цірыціры Матангі (Tiritiri Matangi), размешчаны на паўночны усход ад Оклэнда. У XIX ст. на востраве амаль поўнасцю выпалілі буш для выпаса авечак. А ў канцы XX ст. былі праведзены мерапрыемствы па аднаўленню родных лясоў. Зараз пад бушам знаходзіцца 60% тэрыторыі вострава, астатнія 40 працэнтаў у выглядзе лугоў, спецыяльна для такахэ або бяскрылай султанкі (Porphyrio hochstetteri). Разам з такахэ тут жывуць яшчэ 11 відаў рэдкіх і эндэмічных відаў птушак. Востраў мае статус навуковага запаведніка. Тут ёсць дзеючы маяк і інфармацыйны цэнтр для турыстаў. Ёсць і маленькі гатэль, які трэба браніраваць загаддзя. Дарэчы, вельмі папулярны.